3.5.2023
FI
Euroopan unionin virallinen lehti
C 156/33
Tuotteen erityisyys ”Sidra da Madeira” on luonnonmukainen (joskus hiilihapotettu) siideri, jolle on ominaista erilaisten värien, aromien ja makujen kirjo sekä eloisa hapokkuus.
Nämä piirteet, jotka ovat tehneet Sidra da Madeira -siideristä kuluttajien keskuudessa erittäin suositun, ovat peräisin monenlaisiin perinteisiin ja muihin lajikkeisiin kuuluvien hedelmien ja joskus päärynöiden sekoitteista tai yhdistelmistä puristetun mehun käymisestä.
Siiderin valmistuksessa käytetyt hedelmät kasvavat ja korjataan hedelmätarhoilla, jotka on istutettu niille Madeiran saaren alueille, joilla on lauhkeampia mikroilmastoja ja happamampi maaperä.
Näissä olosuhteissa hedelmiin kehittyy niille ominaiset aistinvaraiset ominaisuudet, jotka erottavat Sidra da Madeira -siiderin muista juomista.
Tuottajat ja kuluttajat tuntevat tuotteen hyvin myös siksi, että sillä on aina ollut erityinen merkitys niille saarelaisille, jotka asuvat alueilla, joilla olosuhteet ovat suotuisat siiderin tuotannossa käytettyjen hedelmien viljelylle, joilla on kehitetty perinteisimmät siiderinvalmistusmenetelmät ja joilla on lisäksi otettu käyttöön tämäntyyppisille juomille sallittuja uusia käytäntöjä tuotannon parantamiseksi ja tuotteen erityisyyden vahvistamiseksi.
Näillä paikkakunnilla järjestetään vuosittain festivaaleja ja kansanperintötapahtumia Sidra da Madeira -siiderin ja sen valmistuksessa käytettyjen omenoiden ja päärynöiden tunnettuuden edistämiseksi.
Maantieteellisen alueen erityisyys Luontoon liittyvät tekijät Madeira on tuliperäinen saari, joka sijaitsee Pohjois-Atlantin subtrooppisella alueella.
Saari on pinnanmuodoltaan epätasainen: alueella on sekä jyrkkiä vuoria että niitä erottavia syviä laaksoja.
Yhdessä ne muodostavat keskivuoriston, joka kulkee idästä länteen yli 1 200 metrin korkeudessa kohtisuorassa vallitseviin tuuliin nähden.
Maantieteellisen sijaintinsa ansiosta Madeiran ilmasto on leuto ja lämpötila vaihtelee vain vähän, lukuun ottamatta ylänköalueita, jossa lämpötilat ovat muuta aluetta alemmat.
Saaren vuoristoinen maasto ja pasaatituulet ovat synnyttäneet alueelle erilaisia mikroilmastoja: eteläpuoli on aurinkoinen ja suojaisa, kun taas pohjoispuoli on varjoinen, viileä ja kostea.
Vallitsevan basalttisen maaperän ominaisuudet muuttuvat, kun korkeus kasvaa ja ilmasto käy sen myötä kosteammaksi ja kylmemmäksi.
Sidra da Madeira -siiderin tuotantoon käytettäviä hedelmiä viljelläänkin pääasiassa niillä saaren alueilla, joilla on lauhkeammat ja kosteammat mikroilmastot – eli eteläpuolella useimmiten yli 400 metrin korkeudessa ja pohjoispuolella 300 metrin korkeudessa.
Näillä alueilla maaperä on pääosin puolihapanta tai hapanta cambisol- ja andosol-tyyppistä maata, joka on ilmavaa ja läpäisee hyvin vettä.
Ihmisen toimintaan liittyvät tekijät: Ensimmäiset portugalilaiset asuttajat saapuivat Madeiran saarelle 1420-luvulla.
He toivat mukanaan useita omena- ja päärynälajikkeita, jotka menestyivät hyvin alueen lauhkeissa mikroilmastoissa ja pääosin hiekkapitoisissa, keskimääräisesti tai vahvasti happamissa savimaissa.
Sidra da Madeira -siiderin tuotannon uskotaan alkaneen heti, kun hedelmätarhat tuottivat riittävästi hedelmiä sekä kulutukseen että jalostukseen.
Tätä tietoa tukevat kronikoitsija Gomes Eanes de Zuraran (1410–1474) laatima kirjanpito ja muut asiakirjat, joiden mukaan ”omenaviini” oli yksi tuotteista, joita portugalilaiset laivastot veivät Madeiran saarelta 1400-luvun puolivälistä lähtien.
Lisäksi tiedetään, että 1600-luvun alusta lähtien Madeira-viinin rinnalla samoilla puristimilla tuotettiin ”omenaviiniä”, jota käytettiin joskus jopa Madeira-viinin väärentämiseen, kunnes 1900-luvun alussa omenoiden käyttö kiellettiin väärennetyn Madeiran valmistamisen estämiseksi.
Kiellon seurauksena paikalliset tuottajat alkoivat valmistaa omenamehusta ”uutta juomaa”, jota kutsuttiin aluksi ”cidraksi” tai ”sidraksi” ja sen jälkeen ”Sidra da Madeiraksi”, jotta se erottuisi muualla tuotetusta siideristä.
Agronomi João da Mota Pregon (1859–1931) vuonna 1906 julkaisemassa artikkelissa kuvataan ”siiderin valmistusta Madeiralla”.
Julkaisussa annetaan siiderin valmistusmenetelmiä koskevia ohjeita ja kehotetaan paikallisia tuottajia aloittamaan siiderin tuotanto.
Tämä julkaisu on vaikuttanut merkittävällä tavalla siiderin kehitykseen, ja monet tuottajat noudattavat edelleen sen suosituksia.
Kuvatessaan Madeiralla vuonna 1947 viljeltyjen hedelmien kehitystä agronomi Vieira Natividade (1899–1968) kartoitti saaren laajan omena- ja päärynälajikevalikoiman sekä pitäjät, joissa siideriä valmistettiin yhä perinteisillä menetelmillä.